Canadair CL-215

Το Bombardier (πρώην Canadair) CL-215 (Scooper) είναι ένα Καναδικό αμφίβιο αεροσκάφος, ειδικά σχεδιασμένο για ρόλους αεροπυρόσβεσης. Είναι πρώτο αεροσκάφος σχεδιασμένο και κατασκευασμένο αποκλειστικά για αυτόν το ρόλο και σε αυτό βασίζεται το νεώτερο CL-415 της ίδιας εταιρίας. Το CL-215 είναι δικινητήριο αμφίβιο αεροσκάφος, υψηλής πτέρυγας, σχεδιασμένο να επιχειρεί σε χαμηλές ταχύτητες με μεγάλο φορτίο στις άσχημες συνθήκες που δημιουργούνται από τις δασικές πυρκαγιές και να αποπροσγειώνεται σε μικρούς, μη ασφαλτοστρωμένους διαδρόμους.

Σχεδίαση και Εξέλιξη 
Το σχέδιο του CL-215 προέρχεται από μία έρευνα της εταιρείας, των αρχών της δεκαετίας του 1960, για ένα δικινητήριο αμφίβιο μεταφορικό αεροσκάφος. Η εξέλιξή του σε πυροσβεστικό ήταν αποτέλεσμα μίας απαίτησης των αξιωματούχων της δασικής υπηρεσίας προς την Υπηρεσία Εναέριων Μέσων της κυβέρνησης του Κεμπέκ για έναν πιο αποτελεσματικό τρόπο ρίψης νερού στις δασικές πυρκαγιές. Το αρχικό σχέδιο έφερε τον κωδικό CL-204 και ήταν ένα ειδικά σχεδιασμένο βομβαρδιστικό νερού σε αμφίβια διάταξη, το οποίο έφερε δύο κινητήρες Pratt & Whitney R-2800 ισχύος 2,100 ίππων, τοποθετημένους ψηλά πάνω στις πτέρυγες. Το οριστικό σχέδιο, που έφερε το όνομα CL-215, εγκρίθηκε τον Φεβρουάριο του 1966 και έκανε την πρώτη του πτήση στις 23 Οκτωβρίου 1967. Η πρώτη παράδοση έγινε στην Γαλλική Υπηρεσία Πολιτικής Προστασίας τον Ιούνιο του 1969 ενώ η παραγωγή του τερματίστηκε το 1990.

Επιχειρησιακή Ιστορία 
Το CL-215 είναι γνωστό με πολλά παρατσούκλια, ανάλογα με το που χρησιμοποιούνται. Στην Γαλλία και την Ελλάδα είναι γνωστά ως Canadair (Κανανταίρ) από την κατασκευάστρια εταιρεία τους. Στον δυτικό Καναδά είναι γνωστά ως Πάπιες (Ducks). Οι περισσότεροι χρήστες πάντως τα αποκαλούν Scoopers ενώ τα CL-215T and CL-415 είναι γνωστά ως Super Scoopers λόγω των αυξημένων επιδόσεών τους. Το CL-215 έχει την δυνατότητα να πραγματοποιήσει υδροληψίες από λίμνες, ποτάμια ή την ανοιχτή θάλασσα. Ο απαιτούμενος χρόνος μέχρι να γεμίσει τις δεξαμενές του με 5,455 λίτρα νερού είναι μόλις δέκα δευτερόλεπτα, το οποίο μπορεί να εμπλουτίσει με επιβραδυντικό αφρό και να ρίξει στη φωτιά, επαναλαμβάνοντας τη διαδικασία χωρίς να χρειάζεται να επιστρέψει στην βάση του για να εφοδιαστεί με νερό. Εφόσον υπάρχει δυνατότητα υδροληψίας σε κοντινή απόσταση από το μέτωπο της φωτιάς, το CL-215 μπορεί να παραδώσει από 75 έως 125 φορτία νερού σε μία μέρα, ενισχύοντας τις προσπάθειες της πυρόσβεσης. 

Το CL-215, πέρα από τη διαμόρφωση εναέριας πυρόσβεσης, μπορεί να διαμορφωθεί για αποστολές θαλάσσιας περιπολίας, έρευνας και διάσωσης και μεταφοράς προσωπικού και φορτίου.

Εκδόσεις 
Το 1987 ανακοινώθηκε η έκδοση CL-215T, με βελτιώσεις στην ευστάθεια του αεροσκάφους από αλλαγές στις πτέρυγες και το κάθετο σταθερό και δυνατότερους κινητήρες τουρμοπρόπ Pratt and Whitney. Η Canadair μετέτρεψε δύο αεροσκάφη το 1989 ως αεροσκάφη εξέλιξης και η πρώτη πτήση έγινε στις 8 Ιουνίου 1989. Παρόλα αυτά η Canadair επέλεξε να μην κατασκευάσει καινούρια αεροσκάφη, αλλά πρόσφερε πακέτα αναβάθμισης στο νέο επίπεδο, εξελίσσοντας το CL-415 αντ'αυτού. Τον Φεβρουάριο του 2006 η Bombardier ανακοίνωσε πως θα προσφέρει ξανά πακέτα αναβάθμισης για τους χρήστες του CL-215.

Χρήστες 
Από το 1969 κατασκευάστηκαν 125 αεροσκάφη, τα οποία πουλήθηκαν σε πελάτες σε 11 χώρες. 
 
 
 
 
 
 
 
 : Οι επαρχίες και τα Ομοσπονδιακά εδάφη:
 Αλμπέρτα
 Μανιτόμπα
 Νέα Γη και Λαμπραντόρ
 Βορειοδυτικά Εδάφη
 Οντάριο
 Κεμπέκ
 Σασκάτσουαν
 Γιούκον
 Εταιρεία Conair Group Inc, Βρετανική Κολομβία
 :
 Ο Μητροπολιτικός Δήμος της Κωνσταντινούπολης
 :
 Τμήμα Δασικών Πόρων της Βόρειας Καρολίνας
 Τμήμα Φυσικών Πόρων της Μιννεσότα
 Εταιρεία Aero Flite of Kingman, Αριζόνα

Το CL-215 σε Ελληνική υπηρεσία 

Η Ελληνική Πολεμική Αεροπορία άρχισε να παραλαμβάνει τα πρώτα CL-215 τον Δεκέμβριο του 1975. Τα αεροσκάφη εντάχθηκαν στην 355 Μοίρα Τακτικών Μεταφορών που εδρεύει στην 112 Πτέρυγα Μάχης, στην αεροπορική βάση της Ελευσίνας, συχνά όμως μοιράζονται σε όλη την επικράτεια για μεγαλύτερη κάλυψη και καλύτερη προστασία. Τα Ελληνικά CL-215 επιχειρούν αποστολές αεροπυρόσβεσης και έρευνας και διάσωσης σε όλη την Ελλάδα.

Ατυχήματα Ελληνικών CL-215 
 26.05.1977 - Ίσθμια Κορινθίας / s.n. 1042
 18.07.1978 - Ιωάννινα / s.n. 1050
 09.03.1984 - Α/Δ Ελευσίνας / s.n. 1015
 10.09.1992 - Κεχριές s.n. 1075
 22.08.1993 - Άνω Ροδίνη Αχαϊας / s.n. 1064
 15.07.2000 - Αργαλαστή Πηλίου / s.n. 1048
 06.07.2006 - Νέα Μάκρη / s.n. 1112
 17.07.2015 - Νεάπολη Λακωνίας / s.n. 1070
 26.06.2016 - Δερβενοχώρια / s.n. 1111

Ατυχήματα CL-215 παγκοσμίως -->  https://aviation-safety.net/database/types/Canadair-CL-215/losses

Πηγές 
 Pickler, Ron and Milberry, Larry. Canadair: The First 50 Years. Toronto: CANAV Books, 1995. ISBN 0-921022-07-7.

Εξωτερικοί σύνδεσμοι 

 Η επίσημη ιστοσελίδα της canadair για το CL-215
 Το CL-215 στην επίσημη ιστοσελίδα της Ελληνικής Πολεμικής Αεροπορίας
 Το CL-215 στο airliners.net
 Φωτογραφίες του CL-215 στο airliners.net
 Πεσόντες με ελληνικά Canadair CL-215 / CL-415 (επίσημη σελίδα του ΠΣΟΙΠΑ) 
 Το Canadair CL-215 "Scooper" στο redstar.gr

Αεροσκάφη της Ελληνικής Πολεμικής Αεροπορίας
Αμφίβια αεροσκάφη
Πυροσβεστικά αεροσκάφη
CL-215